Ferðamenn á rölti um Reykjavík á þriðjudag , þegar mesta óveðrið gekk yfir . Vísir / vilhelm Asískum ferðamönnum á Íslandi fjölgaði um 53 prósent á milli ára , sé nýliðinn nóvembermánuður borinn saman við sama mánuð í fyrra . Fjölgunin skýrist einna helst af fjölgun Kínverja og Japana ; kínverskum ferðamönnum fjölgaði um 47,5 prósent frá fyrra ári á meðan Japöpunum fjölgaði um næstum 64 prósent . Þetta er meðal þess sem kemur fram í nýrri Hagsjá Landsbankans , þar sem bent er á að þessi aukning kemur í kjölfar 15 prósent fjölgunar í sama hópi í október . „ Það hefur verið fremur regla en undantekning að Asíubúum hafi farið fjölgandi á þessu ári en einungis eru tveir mánuðir þar sem þeim fækkaði milli ára en þetta var í september og apríl , “ eins og þar segir . Þessi fjölgun hefur vegið upp á móti færri heimsóknum annarra ferðamanna . Sé litið til brottfara erlendra ferðamanna frá Leifsstöð fækkaði þeim um 11,6 prósent milli nóvembermánaða , sem er minnsta fækkun sem greinst hefur síðan WOW air fór í þrot í lok mars . Til samanburðar nam fækkun ferðamanna 18,4 prósentum í október og 20,7 prósentum í september . Mesta fækkunin hefur verið í hópi ferðamanna frá Norður-Ameríku , sem skýrist hvað helst af minna framboði flugsæta til og frá Bandaríkjunum og Kanada . Hlutdeild WOW í Norður-Ameríkuflugi var enda meiri en hlutdeild þess í flugi milli Íslands og Evrópu . Brottförum Bandaríkjamanna frá Leifsstöð fækkaði um 40 prósent milli nóvembermánaða og Kanadamanna um 50 prósent . „ Þrír af hverjum 10 ferðamönnum sem sóttu landið heim í fyrra voru Bandaríkjamenn og skýrir mikil fækkun þeirra á þessu ári því megnið af heildarfækkun erlendra ferðamanna á þessu ári , “ segir í Hagsjánni til skýringar . Evrópumönnum , að frátöldum Skandinövum , fjölgaði þó lítillega í Leifsstöð á milli ára . Fjölgun þeirra nam 2,5 prósentum í nóvember og skýrist það af fleiri Frökkum , Ítölum og Þjóðverjum en fjölgunin hjá þessum þjóðum nam á bilinu 20,1 til 47,6 prósentum . Nánar um þróunina í Hagsjá Landsbankans .